Cheftræner Adolfo Sormani stopper i superligaklubben Vejle Boldklub med øjeblikkelig virkning.

Det meddeler klubben på sin hjemmeside.

Det er Sormanis egen beslutning at trække stikket i Vejle, hvilket kom prompte efter nederlaget til FCK søndag.

»Adolfo Sormani orienterede mig efter FCK-kampen og bad om at blive løst fra sin kontrakt, da han vurderede, at holdet havde brug for ny energi og inspiration for at sikre eksistensen i Superligaen. Den beslutning tog jeg og bestyrelsen til efterretning og har stor respekt for,« fortæller direktør Henrik Tønder til klubbens hjemmeside.

Adolfo Sormani er blevet kendt som en træner med stort temperament. Foto: Henning Bagger Vis mere Adolfo Sormani er blevet kendt som en træner med stort temperament. Foto: Henning Bagger

Selv siger Sormani tak for tiden i Vejle og uddyber, at han ikke længere tror på, at han var den rette mand til jobbet.

»Jeg tror, der skal nogle nye kræfter til, der kan forløse potentialet. Derfor meddelte jeg klubben, at jeg gerne ville stoppe, og jeg er glad for, at de har lyttet til mit ønske. Det kan forhåbentligt give det boost, der kickstarter den kvalitet, der er i truppen og sikre point. Og i den sidste ende overlevelse,« siger Sormani til klubbens hjemmeside.

Adolfo Sormani kom til Vejle i 2017 og nød hurtigt stor succes med sin direkte ledelsesstil, hvilket kulminerede med oprykningen til Superligaen sidste sommer.

Siden da har der dog været et par kuriøse sager omkring italieneren. Mest markant var sagen, hvor han var i karantæne, men kommunikerede med bænken via telefon.

Det blev han straffet med fem spilledages karantæne for.

I den kamp, hvor Sormani talte i telefon til bænken, afsonede han karantæne for en udvisning i en pokalkamp mod Kolding, hvor han truede en linjevogter.

Den iltre italiener kommer frra Napoli og har således været ungdomstræner i Juventus, Napoli og Watford tidligere, mens han som cheftræner har stået i spidsen for italienske Südtirol og albanske Partizani Tirana.

Vejle oplyser, at de onsdag kommer til at offentliggøre, hvem der skal tage over i Nørreskoven.